
	«  2ος  κύκλος  διαλέξεων Ανοικτού  Πανεπιστημίου  Κύπρου »


	Διάλεξη
του Δρος Γιώργου Λεβέντη

Αλεξανδρέττα 1939, Κύπρος 1974, Συρία 2018:

Πάγιες Πρακτικές και Επιδιώξεις της Τουρκικής Εξωτερικής Πολιτικής

στο Σπίτι της Κύπρου


Ιδιαίτερα επίκαιρη και στοχευμένη στις σημαντικές γεωπολιτικές εξελίξεις της ευρύτερης γεωγραφικής περιοχής μας, ήταν  η διάλεξη του Διευθυντού του International Security Forum, με έδρα τη Λευκωσία, Δρος Γιώργου Λεβέντη, με θέμα Αλεξανδρέττα 1939, Κύπρος 1974, Συρία 2018: Πάγιες Πρακτικές και Επιδιώξεις της Τουρκικής Εξωτερικής Πολιτικής, που πραγματοποιήθηκε την Τετάρτη 18 Απριλίου 2018 στο Σπίτι της Κύπρου. Η διάλεξη προγραμματίστηκε στο πλαίσιο του 2ου κύκλου της «Σειράς Διαλέξεων Ανοικτού Πανεπιστημίου Κύπρου», που συνδιοργανώνεται, και φέτος, από το Σπίτι της Κύπρου, το Ανοικτό Πανεπιστήμιο Κύπρου (Α.Π.ΚΥ.) και τον Ελληνικό Πολιτιστικό Όμιλο Κυπρίων Ελλάδος (Ε.Π.Ο.Κ.).
Τον κ. Λεβέντη προλόγισε η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, η οποία, αφού αναφέρθηκε στις σπουδές και το έργο του, έδωσε τον λόγο στην Αντιπρόεδρο του  Ε.Π.Ο.Κ. κ. Ιουλία Πουλημενάκου, που καλωσόρισε με την σειρά της τον ομιλητή και ευχαρίστησε το Σπίτι της Κύπρου και το Ανοικτό Πανεπιστήμιο Κύπρου για τη συνεργασία και τη σύμπραξή τους.
Στο πλαίσιο της διάλεξής του ο κ. Λεβέντης εξέτασε τρία παραδείγματα της τουρκικής εξωτερικής πολιτικής. Τα δύο πρώτα αφορούσαν σε ιστορικά τετελεσμένα, την προσάρτηση της Αλεξανδρέττας το 1939 και την εισβολή στην Κύπρο το 1974. Το τρίτο παράδειγμα αφορούσε στην πρόσφατη τουρκική στρατιωτική επέμβαση στη βόρεια Συρία και την κατάληψη του προπυργίου της Συριακής Κουρδικής Πολιτοφυλακής Αφρίν στις 17 Μαρτίου 2018. 

Μέσα από την ενδελεχή εξέταση των τριών αυτών παραδειγμάτων αναδεικνύονται, σύμφωνα με τον κ. Λεβέντη οι πάγιες επεκτατικές Τουρκικές πρακτικές και επιδιώξεις εις βάρος γειτονικών χωρών. Όπως ο ίδιος σημείωσε οι παράλληλες τακτικές και πανομοιότυπες προφάσεις, οι οποίες εφαρμόζονται, αποδεικνύουν ότι η εξωτερική πολιτική της Άγκυρας, είτε με κεμαλική είτε με ισλαμική κυβέρνηση, διέπεται από πάγιες τακτικές και επιδιώξεις, οι οποίες εις βάθος χρόνου στόχο έχουν την επέκταση της τουρκικής επικυριαρχίας και, εν τέλει, κυριαρχίας στον, περιβάλλοντα το τουρκικό νέο-οθωμανικό κράτος, γεωπολιτικό χώρο.

Μετά την ολοκλήρωση της διάλεξης ακολούθησαν ερωτήσεις και ανοικτή συζήτηση με τη συμμετοχή του ακροατηρίου.

19 Απριλίου 2018
Ο Δρ Γιώργος Λεβέντης κατέχει πτυχίο Κοινωνικών και Οικονομικών Επιστημών, MA in Peace Studies και διδακτορικό τίτλο. To διδακτορικό του βασισμένο σχεδόν εξ ολοκλήρου σε έρευνα στα αποδεσμευμένα Βρετανικά έγγραφα κυκλοφόρησε από τον διεθνή Γερμανικό εκδοτικό οίκο Peter Lang υπό τον τίτλο Cyprus: The Struggle for Self-Determination in the 1940s. Είναι εξαντλημένο από το 2002. Επιλεγείς από τον ΟΗΕ, υπηρέτησε στην στρατηγική δεξαμενή σκέψης του οργανισμού, το UNU με έδρα το Τόκιο (Peace & Governance Programme: 2004-06). Προσκλήθηκε και χορηγήθηκε από την Ιαπωνική κυβέρνηση για να φέρει εις πέρας το ερευνητικό έργο Το Μέλλον της Ευρωπαϊκής Πολιτικής Άμυνας και Ασφάλειας στην Ανατολική Μεσόγειο και ο Ρόλος της Κύπρου. Τοποθετήθηκε επίσης ως διακεκριμένος επισκέπτης επιστήμονας στο National Graduate Institute for Policy Studies, την δεξαμενή σκέψης της Ιαπωνικής κυβέρνησης. Παράλληλα του δόθηκε το χαρτοφυλάκιο ερευνών στα θέματα διακυβέρνησης της πρώην Γιουγκοσλαβίας. Έδωσε διαλέξεις και σεμινάρια σε θέματα εξωτερικής πολιτικής, άμυνας και ασφάλειας σε πέραν από πενήντα χώρες. Προσκλήθηκε δις από το Ινδικό Ινστιτούτο Αμυντικών Αναλύσεων στο Νέο Δελχί. Από το 2009 διευθύνει το International Security Forum με έδρα την Λευκωσία. Το ISF είναι το μοναδικό Κυπριακό ερευνητικό ίδρυμα το οποίο συμμετέχει στο Δίκτυο Ανεξαρτήτων Ευρωπαϊκών Δεξαμενών Σκέψης σε Θέματα Αφοπλισμού και Μη Εξάπλωσης Όπλων Μαζικής Καταστροφής (2011-18).

